Nørre Aaby: Tidligt onsdag morgen får Jesper Marhauer Bruhn‎s kone forhindret, at en brand i en stak aviser ved en kælderindgang til en etageejendom i Bøgeparken, Nørre Aaby, breder sig.

Kort tid efter opdager hun, at en dreng på anslået 10 til 14 år får sat ild foran endnu en kælderindgang, og han løber væk, da han bliver opdaget.

Jesper Marhauer Bruhn beretter om oplevelsen i Facebook-gruppen Nørre Aaby, hvor politiet efter klokken seks om morgenen ankommer til stedet.

Han fortæller til Fyens Stiftstidende, at folk i området er rystede og utrygge over episoden, men der går ikke længe, før Boligforeningen Lillebælt kommer på banen.

Bestyrelsesformand Alex Gren læser nemlig opråbet på Facebook, og han sætter boligforeningens ansatte i gang med at tjekke op på låsesystemer og røgalarmer. Ikke bare i Bøgeparken, men i samtlige af boligforeningens etageejendomme i Ejby, Nørre Aaby, Strib og Middelfart.